Folketing
2003-10-09

Det var dog et fantastisk svar. Det var dog et fantastisk svar. Jeg spørger Dansk Folkeparti, om man er tilfreds med, at det er lykkedes at gøre de 65.000 fattigste danskere endnu fattigere. Og her taler vi om mennesker med lyst hår og blå øjne ligesom fru Pia Kjærsgaard. Er man tilfreds med det? Er man glad for det? Og så gud hjælpe mig, om ikke fru Pia Kjærsgaard taler, som om det kommer som en kæmpestor overraskelse. Ved Dansk Folkeparti slet ikke, hvad de laver? Det her er jo ikke kommet fra himlen. Det er ikke kommet fra Mars. Det er kommet, fordi Dansk Folkeparti har stemt for hvert eneste af de forslag, der har betydet, at 65.000 af de allerdårligststillede danskere er blevet fattigere. Var man slet ikke klar over det i Dansk Folkeparti? Er man blevet snydt, så vandet driver, når man nu siger, at man nu er blevet gjort opmærksom på det. Det er man glad for. Og det har man da aldrig vidst før. Jamen herregud, er det virkelig dansk enfoldighedsparti, vi har med at gøre, og ikke Dansk Folkeparti? Vidste man ikke, at man var med til at gøre 65.000 af de fattigste danskere endnu fattigere, hver gang man trykkede på knapperne for at få penge til skattelettelserne?